વળી, જવાબદારી હોવાને કારણે પતિ-પત્ની પોતાની ઈચ્છાને દબાવી રાખે છે. પરંતુ નવરાશ અને સુવિધાને કારણે તેઓ પોતાની બધી જ ઈચ્છા પૂરી કરવા માંગે છે. ત્યારે પતિ-પત્ની એકબીજાનો સાથ ન આપે તો જીવવું મુશ્કેલ લાગી શકે. બંને પોતાના વિચારો અને લાઈફ સ્ટાઈલને જ વળગી રહે ત્યારે મનમાં એમ થાય કે બસ, બહુ થયું હવે મારે મારી રીતે જીવવું છે જેમ કે ઉંમર થતાં પતિને ટી.વી. જોવા બેસી રહેવું ગમે.. પણ પત્નીને બહાર ફ્રવું હોય, જે જોવાનું બાકી રહ્યું હોય તે જોવું હોય. યા તો પત્ની આખો દિવસ પુસ્તકમાં કે ક્રોસવર્ડ પઝલ્સ પૂરી કરવામાં વ્યસ્ત રહે જ્યારે પતિને મિત્રો સાથે ગપ્પાં મારવા હોય, કલબમાં જવું હોય કે નવી નવી વાનગીનો સ્વાદ લેવો હોય..તેઓની વચ્ચે બીજો કોઈ વિખવાદ ન હોય. લાગણી અને પ્રેમ પણ જોવા મળે. છતાં એમ વિચારે કે ક્યાં સુધી એમની મરજી મુજબ જ જીવવું ? જીવનને ભરપૂર માણી લેવાની ઈચ્છા પણ મોટી ઉંમરે છૂટા થવા પ્રેરે છે. વળી, આજે અલગ થવું કે પોતાની ઈચ્છા મુજબ જીવવાની ચાહ રાખવી એ કોઈ સામાજિક બુરાઈ નથી. સહન કરવું કે જતું કરવું એ કોઈ મોટો સદ્દગુણ નથી ગણાતો ત્યારે ‘ગ્રે ડિવોર્સ’ ની શક્યતા વધવાની જ.